На основу члана 80. и 101. Закона о социјалној заштити (,,Службени гласник Републике Српске,, број 37/12 и 90/16), члана 10. Одлуке о оснивању Јавне установе Центар за социјални рад Бијељина -Пречишћен текст (,,Службени гласник општине Бијељина,, број 3/12) и члана 23. Статута Јавне установе Центар за социјални рад Бијељина, а на основу Извјештаја о раду Јавне установе Центар за социјални рад Бијељина за 2019. годину, Управни одбор Јавне установе Центар за социјални рад Бијељина, на сједници одржаној 29.05.2020. године д о н о с и

**ПРОГРАМ РАДА**

# ЈАВНЕ УСТАНОВЕ ЦЕНТАР ЗА СОЦИЈАЛНИ РАД БИЈЕЉИНА

**за 2020. годину**

Јавна установа Центар за социјални рад Бијељина је установа социјалне заштите коју је основао град Бијељина за извршавање послова и реализацију права утврђених Законом о социјалној заштити, Породичним законом, Законом о дјечијој заштити, Законом о заштити од насиља у породици, Законом о заштити и поступању са малољетницима у кривичном поступку. Центар се бави и пружањем других услуга социјалног рада, самостално или у сарадњи са другим институцијама и удружењима.

Поред законом дефинисаних функција, Центар своју дјелатност остварује и на основу одлука оснивача: Одлуке о оснивању, Одлуке о проширеним правима и услугама у области социјалне заштите, других правних аката као што су статут, програми и планови рада.

У провођењу социјалне заштите и социјалног рада, Центар за социјални рад врши следећа јавна овлашћења:

* пружа стручну помоћ грађанима
* рјешава у првом степену о остваривању права утврђених Законом о социјалној заштити и одлукама о проширеним правима у јединицама локалне самоуправе
* рјешава у првом степену о остваривању права из области дјечије заштите
* рјешава у првом степену о остваривању права из области породично-правне заштите и старатељства
* ради на спровођењу мјера према малољетним лицима у кривичном поступку
* пружа социјалне услуге у поступку рјешавања о правима из области социјалне заштите
* врши надзор над хранитељским породицама
* води евиденцију и документацију о правима, пруженим услугама и предузетим мјерама у оквиру своје дјелатности и издаје увјерења на основу евиденције и
* врши исплату новчаних права утврђених Законом о социјалној заштити и другим прописима и општим актима.

Поред ових послова, Центар за социјални рад обавља и стручне послове из области социјалне заштите и социјалног рада, породичне и дјечије заштите, и то:

* открива и прати социјалне потребе грађана и проблеме у области социјалне заштите
* предлаже и предузима мјере у рјешавању социјалних потреба грађана и прати њихово извршење
* предлаже мјере за унапређење социјалне заштите и планирање развоја система социјалне заштите у локалним заједницама, организује и спроводи одговарајуће облике социјалне и дјечије заштите и непосредно пружа социјалне услуге
* прати стање у области дјечије и породично-правне заштите, покреће иницијативе и предлаже мјере за унапређивање система дјечије и породичне заштите
* развија и унапређује превентивне активности које доприносе спречавању и сузбијању социјалних проблема
* пружа дијагностичке услуге, спроводи одговарајући третман, савјетодавне, терапијске услуге и стручну помоћ корисницима
* подстиче, организује и координира професионални и доборовољни рад у области социјалне заштите
* ради на развоју разноврсних модела збрињавања корисника у заједници и социјалних услуга у складу са потребама корисника, развија социјални рад у заједници
* пружа услуге помоћи његе у кући, дневног збрињавања и прихватилишта
* подстиче и развија самопомоћ, добровољни рад, међуљудску солидараност, добротворне и хуманитарне дјелатности
* обавља послове савјетовалишта за проблеме брака и породице, васпитања дјеце, усвојења, односа родитеља и дјеце
* обавља аналитичко-истаживачке послове у локалним заједницама и
* обавља и друге послове утврђене законом и одлукама јединице локалне самоуправе.

**I ЈУ ЦЕНТАР ЗА СОЦИЈАЛНИ РАД БИЈЕЉИНА-РЕСУРСИ**

1. **Кадрови**

На пословима и задацима Центрa aнгажоваће се 38 стално запослених радник; директор, помоћник директора (распоређен из реда запослених стручних радника), 10 социјалних радника, 4 дипломирана правника, 3 дипломирана психолога, 2 дипломиранa специјалнa педагогa, 1 дипломирани педагог, 1 дипломирани социолог, рачуноводство 4, администрација 5, послови дјечије заштите 4, помоћни радници 3.

Поред стално запослених, тренутно је ангажован 1 радник на одређено вријеме (због замјене радника услед привремене неспособности за рад) и 1 приправник.

|  |  |  |
| --- | --- | --- |
| СТРУКТУРА ЗАПОСЛЕНИХ | Број радника | Стручна спрема |
| Директор | 1 | ВСС |
| Помоћник директора  (из реда запослених-стручних радника) | 1 | ВСС |
| СТРУЧНИ РАДНИЦИ | 21 |  |
| Дипломирани социјални радник | 7 | ВСС |
| Социјални радник | 3 | ВШС |
| Дипломирани правник | 4 | ВСС |
| Дипломирани психолог | 3 | ВСС |
| Дипломирани педагог | 1 | ВСС |
| Дипломирани специјални педагог | 2 | ВСС |
| Дипломирани социолог | 1 | ВСС |
| Послови на реализацији права из Закона о дјечијој заштити | 4 | 2 ВСС  1 ВШС  1 ССС |
| Административно техничко особље | 12 |  |
| Дипломирани економиста | 4 | ВСС |
|  |  |  |
| Административни радници | 5 | 3 ВСС  2 ССС |
| Техничко особље | 3 | 2 ССС  1 НК |
| СВЕГА | 38 |  |

*Табела 1. Радници запослени у Центру (рад на неодређено вријеме)[[1]](#footnote-1)*

Центар за социјални рад Бијељина, у наредном периоду мораће да јача своје кадровске капацитете, имајући у виду пораст броја становника (број становника се вишеструко повећао у односу на предратни период). Град Бијељина броји око 115.000 становника, од којих је велики број повратника, избјеглих и расељених лица, лица у стању социјалне потребе, лица са специфичним потребама, различитим патолошким појавама и сл.

Такође, у 2020. години планирано је успостављање услуге дневног збрињавања у Дневном центру за дјецу са потешкоћама у развоју, обзиром да су се, пресељењем у нови објекат, стекли услови за то, што ће неминовно захтјевати ангажовање стручног кадра за рад са, овом, посебно осјетљивом категоријом корисника.

У децембру прошле године, донијет је Закон о измјенама и допунама Закона о дјечијој заштити[[2]](#footnote-2), уведене су нове категорије корисника дјечије заштите. Такође, донијет је Закон о измјенама и допунама Закона о социјалној заштити[[3]](#footnote-3), уведена накнада за личну инвалиднину, као законско право из области социјалне заштите што је утицало на повећање броја корисника права из области социјалне заштите, али и на повећан обима послова.

Стручни радници у Центру су радници следећих занимања: дипломирани социјални радник, дипломирани правник, дипломирани психолог, дипломирани социолог, дипломирани педагог, дипломирани специјални педагог и дипломирани дефектолог (дипломирани специјални едукатор и рехабилитатор) који су стекли образовање првог циклуса у трајању од најмање три, а највише четири године и вреднују се са најмање 180, односно 240 ECTS бодова, односно имају стручну спрему стечену према закону који регулише високо образовање, одговарајућег усмјерења, а који непосредно раде са корисницима на пружању социјалних услуга.

Сви стручни радници имају положен стручни испит за рад у области социјалне заштите.[[4]](#footnote-4)

У току 2020. године континуирано ће се проводити стручна едукација и усавршавање радника, а што је право и обавеза свих стручних радника како би радили на што квалитетнији начин и у складу са законским прописима.

*Слика 1.* *Образована структура запослених у Центру за социјални рад Бијељина[[5]](#footnote-5)*

Унутрашња организација послова и радних задатака дефинисана је Правилником о унутрашној организацији послова и радних задатака у ЈУ Центар за социјални рад Бијељина.[[6]](#footnote-6) Овим Правилником формирана су одјељења и службе које чине радници чији послови и радни задаци представљају сродну цјелину на принципима концентрације и груписања послова према врсти, сродности и повезаности, те примјене јединствених метода у смислу унутрашње подјеле рада:

- **Одјељење за опште и финансијске послове** обавља послове из области праћења остваривања политике финансирања Центра, припремања нацрта/приједлога буџета Центра, праћења и евиденције прихода и извршење расхода буџета и израде финансијских извјештаја Центра, контроле правилности и законитости коришћења буџетских средстава, послове пријемне канцеларије, протокола и архива, послове на одржавању информационог система, послове за потребе Центра а који се односе на: одржавање, управљање, обезбjеђењe и заштиту објеката, опреме и друге имовине коју користи Центар, одржавање хигијене у просторијама Центра, као и друге послове који се посебним актом ставе у дјелокруг рада Одјељења. У овом Одјељењу организоване су двије Службе: Служба за финансије и Служба заједничких послова

- **Одјељење за породично-правну заштиту** врши стручне и управне послове из области породичних односа, а у циљу заштите интереса свих чланова породице која је у кризи. У одјељењу се спроводе поступци заштите лица без адекватног породичног старања кроз разне облике старатељства, израђују се индивидуални програми заштите штићеника под старатељством, са нарочитим акцентом на малољетну дјецу, а у циљу стварања оптималних услова за њихов несметан раст и развој. Спроводи се поступак усвојења дјеце која испуњавају услове за овај вид трајног збрињавања. Заједно са осталим субјектима заштите од насиља у породици, а у складу са важећим законским прописима и протоколима, одјељење ради на заштити жртава насиља и спречавања насиља у породичној заједници.

- **Одјељење за социјалну и дјечију заштиту** врши стручне и управне послове из области социјалне, породично-правне и дјечије заштите као и послове на рјешавању у првом степену о остваривању права из области дјечије заштите у складу са Законом о дјечијој заштити. У Одјељењу за социјалну и дјечију заштиту организује се службе и то Служба за социјалну заштиту и Служба за дјечију заштиту.

- **Одјељење за дјецу и омладину** обавља послове из области малољетничке делинквенције и рада са васпитно запуштеном и занемареном дјецом, послове рада са малољетницима у сукобу са законом, васпитно занемареном и запуштеном дјецом, сарађује са образовним институцијама, бави се развојем и обезбјеђивањем услуга које су директно усмјерене на унапређивање квалитета збрињавања дјеце и омладине са поремећајима у понашању, дјеце са друштвено неприхватљивим понашањем и дјеце са другим проблемима у развоју, као и развојем и обезбјеђивањем услуга које су директно усмјерене на унапређивање квалитета збрињавања дјеце и омладине са сметњама у развоју. У овом Одјељењу организована је Служба за малољетничку делинквенциу и два дневна центра-Дневни центар за дјецу са потешкоћама у развоју и Дневни центар за дјецу у ризику.

Кроз рад одјељења и служби реализују се облици, мјере и услуге социјалне заштите.

У току је усклађивање свих општих аката са новим Правилником о унутрашњој организацији и систематизацији послова и радних задатака у ЈУ Центру за социјални рад Бијељина и то је један о приоритетних задатака у 2020. годин.

1. **Просторни и технички услови**

Центар за социјални рад Бијељина је у марту 2020. године, преселио у нови објекат. Пресељење у нови објекат је једна од мјера Градског одбора за ванредне ситуације у оквиру Наредбе о провођењу ванредних мјера за спречавање и сузбијање заразних болести, те заштите и спасавања становништва изазване вирусом КОВИД-19. Простор је адекватан, задовољава потребе стручног и професионалног рада, а у току 2020. године опремљен је и потребним канцеларијским намјештајем и опремом.

Простор који користи Центар, а у склопу којег ће, поред Центра, бити смјештена и два дневна центра-дневни центар за дјецу са сметњама у развоју и дневни центар за дјецу у ризику површине је око 1400 м² корисног простора. У току ове, а и наредних година, у складу са буџетским средствима, Центар ће у сарадњи са Градском управом активно спроводити активности у циљу довођења објекта у оптимално стање.

Такође, неопходно је спровести поступак добијања рјешења о испуњености услова за оснивање установа социјалне заштите. Поступак се покреће по захтјеву Центра за социјални рад а рјешење, након спроведеног поступка, доноси Министарство здравља и социјалне заштите Републике Српске.

Центар за социјални рад Бијељина на располагању има адекватну техничку опрему и довољан број службених возила за потребе теренског рада.

**II АКТИВНОСТИ У 2020. ГОДИНИ**

У 2020. години Центар ће радити на изради извјештаја, анализа и информација које су предвиђене Програмом рада Скупштине града Бијељина за 2020. годину, с тим што ће обавезно припремити:

1. Извјештај о раду ЈУ Центар за социјални рад Бијељина за 2019. годину са Програмом рада за 2020. годину;

Рок разматрања: април 2020. године

1. Информација о заштити дјеце са посебним потребама;

Рок разматрања: мај 2020. године

1. Информација о стању малољетничке делинквенције на подручју града Бијељина

Рок разматрања: јули 2020. године

1. Информација о раду ЈУ Центар за социјални рад Бијељина у заштити породице и унапређењу породичних односа

Рок разматрања: септембар 2020. године

1. Информација о заштити социјално угроженог становништва

Рок разматрања: октобар 2020. године

У 2020. години наставиће се имплементација Плана развоја социјалне заштите на подручју Града Бијељина за период 2019-2024. године чији саставни дио чини Акциони план за реализацију конкретних активности. План је усвојен закључком Скупштине Града Бијељина број 01-013-21-11/18 од дана 29.10.2018. године. Овај документ представља платформу развоја социјалне заштите на локалном нивоу за дати период а план је да се у реализацију истог укључе сви партнери на локалном нивоу (град Бијељина, јавне установе и предузећа, невладине организације). За имплементацију Плана развоја задужена је Радна група[[7]](#footnote-7) коју је именовао директор.

У складу са Стратегијом борбе против корупције Републике Српске 2018-2022 и Акционим планом за провођење Стратегије борбе против корупције Републике Српске 2018-2022, Центар ће у току 2020. године реализовати мјере и активности из наведених докумената а изјештаје о реализацији достављати Министарству правде Републике Српске.

Центар је 2018. године усвојио План интегритета ЈУ Центар за социјални рад Бијељина. У 2020. години планирано је увођење електронског регистра праћења имплементације Плана интегритета и обука радника.

У току 2020. године Центар ће интензивно радити на успостављању и спровођењу система финансијског управљања и контроле.

Орган управљања Центра размотриће: Извјештај о раду Центра за 2019. годину, Програм рада Центра за 2020. годину, Извјештај о финансијском пословању, и друга питања битна за функционисање Центра, а у складу са Статутом Центра.

У Центру ће се обављати и други послови: вођење евиденције и документације према законским прописима и обавезама проистеклим на основу одлука органа Центра (издавање разних увјерења, потврда, давање мишљења, израда извјештаја, давање обавјештења и сл.).

Дајемо преглед значајнијих послова, њихову заступљеност у 2019. години и претпостављене интензитете у 2020. години:

|  |  |  |  |  |  |
| --- | --- | --- | --- | --- | --- |
| РБ | ОПИС | План за 2019. | Број случајева/ поступака у 2019. | Процјена за 2020. | индех |
| **I** | **ПОРОДИЧНА ЗАШТИТА** |  |  |  |  |
| 1. | Старатељство (1.1.+1.2.) | 249 | 270 | 270 | 100 |
| 1.1. | Стално | 160 | 158 | 158 | 100 |
| *1.1.1.* | *-малољетна лица* | *55* | *47* | *47* | *100* |
| *1.1.2.* | *-пунољетна лица* | *103* | *111* | *111* | *100* |
| 1.2. | Привремено | 89 | 87 | 87 | 100 |
| *1.2.1.* | *-малољетна лица* | *35* | *35* | *35* | *100* |
| *1.2.2.* | *-пунољетна лица* | *54* | *52* | *52* | *100* |
| 2. | Захтјеви за покушај мирења | 120 | 148 | 150 | 101 |
| 3. | Повјере из ванбрачних заједница | 40 | 41 | 41 | 100 |
| 4. | Регулисање одржавања личних односа родитеља и дјеце | 55 | 42 | 42 | 100 |
| 5. | Остали послови по Породичном закону (усвојење, малољетнички бракови, мјере органа старатељства, стручно мишљење) | 1000 | 1000 | 1000 | 100 |
| **II.** | **ВАСПИТНА ЗАПУШТЕНОСТ И ЗАНЕМАРЕНОСТ** |  |  |  |  |
|
| 1. | Са поремећајима у понашању (1.1+1.2.+1.3.) | 175 | 160 | 160 | 98 |
| *1.1.* | *Са асоцијалним понашањем* | *100* | *113* | *113* | *100* |
| *1.2.* | *Починиоци кривичних дјела* | *25* | *10* | *10* | *100* |
| *1.3.* | *Починиоци прекршаја* | *50* | *37* | *37* | *100* |
| **III** | **ДЈЕЧИЈА ЗАШТИТА** |  |  |  |  |
| 1. | Дјечији додатак | 2500 | 2047 | 2047 | 100 |
| 2. | Рефундација исплаћене нето зараде (запослене породиље) | 521 | 466 | 466 | 100 |
| 3. | Рефундација исплаћене нак.нето плате ½ радног времена | 15 | 14 | 14 | 100 |
| 4. | Матерински додатак (незапослене породиље) | 656 | 512 | 512 | 100 |
|
| 5. | Право за опрему новорођенчета | 854 | 837 | 837 | 100 |
| 6. | Социјализација дјеце Републике Срспке | 120 | 129 | 129 | 100 |
| 7. | Једнократна новчана помоћ за треће и четврто дијете | 76 | 161 | 161 | 100 |
| **IV** | **СОЦИЈАЛНА ЗАШТИТА** |  |  |  |  |
| **- Основна права** |
| 1. | Новчана помоћ | 468 | 452 | 452 | 100 |
| 2. | Додатак за помоћ и његу др. лица | 1800 | 1776 | 1800 | 101 |
| 3. | Једнократне новчане помоћи | 900 | 751 | 800 | 106 |
| 4. | Смјештај у установу | 60 | 83 | 83 | 100 |
| 5. | Збрињавање у хранитељску породицу | 22 | 21 | 21 | 100 |
| *5.1.* | *-Малољетни корисници* | *15* | *14* | *14* | *100* |
| *5.2.* | *-Пунољетни корисници* | *7* | *7* | *7* | *100* |
| 6. | Подршка у изједначавању дјеце и омладине са сметњама у развоју | 12 | 27 | 27 | 100 |
| 7. | Здравствено осигурање корисника | 250 | 243 | 600 | 247 |
| 8. | Њега и помоћ у кући | 14 | 16 | 16 | 100 |
| 9. | Лична инвалиднина | 320 | 365 | 370 | 101 |
| **V** | **СОЦИЈАЛНА ЗАШТИТА** |  |  |  |  |
| **- Проширена права** |
| 1. | Рјешавање стамбених питања | 22 | 20 | 20 | 100 |
| 2. | Право на накнаду за смјештај у властиту породицу | 157 | 172 | 172 | 100 |
| 3. | Заштита ученичког стандарда | 216 | 171 | 171 | 100 |
| *3.1.* | *Школски прибор, уџбеници* | *200* | *152* | *152* | *100* |
| *3.2.* | *Трошкови превоза у школу (дјеца корисника новчане помоћи)* | *16* | *19* | *19* | *100* |
| 4. | Пакети хране, одјеће и обуће, новогодишњи пакетићи | 655 | 1015 | *1400* | 140 |
| 5. | Набавка огрева | 351 | 341 |  |  |
| 6. | Субвениција комуналних услуга | 175 | 198 | 198 | 100 |
| *6.1.* | *-Субвенција за воду* | *80* | *84* | *84* | *100* |
| *6.2.* | *-Субвенција за одвоз смећа* | *95* | *114* | *114* | *100* |
|
| 7. | Право на кориштење јавне кухиње | 250 | 250 | 250 | 100 |
| **VI** | **ОСТАЛИ ПОСЛОВИ** |  |  |  |  |
| 1. | Процјена и усмјеравање лица ометених у развоју | 120 | 164 | 220 | 134 |
| 2. | Оцјена радне способности и функционалног стања | 980 | 1050 | 1110 | 105 |
| 3. | Остали послови (потврде, мишљења, услуге, увј.) | 1200 | 1400 | 1600 | 114 |

**III УНАПРЕЂЕЊЕ СОЦИЈАЛНЕ ЗАШТИТЕ**

Центар за социјални рад Бијељина ће у току ове године, у сарадњи са партнерима, посебну пажњу посветити следећим активностима:

- Материјална подршка породицама које су у стању социјалне потребе

- Организовање савјетодавног рада са члановима породице (са циљем јачања њених компетиција, јачања позитивних ресурса породице, уважавања личног инвестирања у промене, стручна подршка породици у превазилажењу развојних и других криза, васпитању дјеце и сл.)

- Развијање нових модела подршке и рада са породицом

- Организовање медијских и других кампања са циљем указивања на значај породице и живота у њој

- Развој хранитељства

- Активно праћење стања породице из домена рада Центра

- Радити на успостављању рада Дневног центра за дјецу у ризику у складу са Законом о социјалној заштити

- Активно се залагати за примјену законом прописаних мјера према малољетницима (алтернативних мјера)

- Спроводити мјере примарне превенције малољетничког преступништва

- Учествовати у медијским кампањама које имају за циљ подршку младима и смањење малољетничког преступништва

- Јачати међуинституционалну сарадњу

- Створити претпоставке за ширење услуга према малољетницима и дјеци у ризику на подручју града Бијељина

- Организовање Дневног центра за дјецу са сметњама у развоју

- Развој програма раног откривања дјеце са сметњама у развоју и правовременог реаговања

- Смањење искључености и интеграција у друштвене токове дјеце са сметњама у развоју

- Проширивање услуга у заједници намењених овој популацији

- Подршка старим лицима.

У току 2020. године наставиће се и неке активности започете у ранијем периоду, а нарочито:

- наставак активности на успостављ објекта Центра за социјални рад Бијељина са Дневним центром за дјецу са потешкоћама у развоју;

- сарадња са мјесним заједницама;

- обезбјеђивање хуманитарне подршке у одјећи и хигијенским пакетима за кориснике социјалне заштите у сарадњи са црквеном организацијом из Гросбеерена - Њемачка;

- сарадња са Градском организацијом Црвеног крста и успостављање квалитетније сарадње са невладиним организацијама;

- развијање програма подршке жртвама од насиља у породици и жртвама трговине људима;

- наставити рад на успостављању електронске евиденције о корисницима права и услуга Центра (СОТАК).

**IV САРАДЊА СА ДРУГИМ ИНСТИТУЦИЈАМА**

И у току 2020. године, ЈУ Центар за социјални рад Бијељина ће, као носилац социјалне заштите на локалном нивоу, наставити сарадњу са инситуцијама на републичком и локалном нивоу а нарочито са:

* Министарством здравља и социјалне заштите Републике Српске
* Градском управом Града Бијељина
* Центром јавне безбиједности Бијељина
* Домом здравља Бијељина
* Основним судом у Бијељини
* Окружним тужилаштвом у Бијељини
* Основним и средњим школама на подручју Града
* Високошколским установама на републичком и локалном ниову
* Омбудсманом за дјецу Републике Српске
* Установама социјалне заштите за смештај
* Невладиним организацијама
* Градском организацијом Црвеног крста
* Привредним субјектима и др.

Центар за социјални рад Бијељина ће и у току 2020. године благовремено информисати грађане о правима и услугама социјалне заштите. У том смислу, Центар ће наставити сарадњу са средствима јавног информисања преко којих ће свим грађанима пружати неопходне информације из домена рада Центра и путем штампаног материјала презентовати рад Центра и обавјештавати грађане о начинима остваривања права о социјалној заштити.

**ФИНАНСИЈСКИ ПЛАН ЗА 2020. ГОДИНУ**

Планом буџета Града Бијељина за 2020. годину планирана су средства неопходна за рад Центра за социјални рад. Планирана средства, по потрошачким јединицама трезора, у односу на буџет 2019. године приказана су у табелама:





**ОБРАЗЛОЖЕЊЕ ФИНАНСИЈСКОГ ПЛАНА ЗА 2020. ГОДИНУ**

Буџет ЈУ Центра за социјални рад за 2020. годину износи 1.169.400,00 КМ, док планирана средсва на ПЈТ Социјална заштита за износе 5.198.000,00 КМ што је укупно 6.367.400,00 КМ.

**ПЈТ 0005300 ЦЕНТАР ЗА СОЦИЈАЛНИ РАД**

**ЛИЧНА ПРИМАЊА**

Приликом доношења буџета Града Бијељина за 2020. годину нису уважене препоруке ЈУ Центра за социјални рад Бијељина везане за висину издвајања средстава за лична примања запослених, те сматрамо да усвојени буџет за 2020. годину није реално планиран. Тиме је угрожена исплата личних примања запослених која су у складу са усвојеним Појединачним колективним уговором за запослене у ЈУ Центар за социјални рад Бијељина. Из наведеног произилази, да Центар у 2020. години неће бити у могућности да редовно сервисира своје обавезе према запосленим. Иако је буџетом за 2020. годину планирано идвајање средстава за лична примања радника који би се ангажовали за рад у дневним центрима за дјецу у ризику и дјецу са посебним потребама, планирана средства неће бити довољна за измирење обавеза за постојећи број запослених.

**МАТЕРИЈАЛНИ ТРОШКОВИ**

Средства предвиђена за материјалне трошкове Центра у 2020. години износе 83.000,00 КМ и већа су за 7,79% у односу на 2019. годину. Изимајући у обзир знатно повећање обима пословања услијед измјена Закона у социјалној заштити, те раст цијена роба и услуга на тржишту, мишљења смо да средства намјењена за материјалне трошкове Центра неће бити довољна.

Пресељење у нови објекат, које је планирано у 2020. години, знатно ће утицати на повећање материјалних трошкова што ће знатно утицати на само пословање Центра.

**ПЈТ 0005301 СОЦИЈАЛНА ЗАШТИТА**

Укупан буџет намјењен за Социјалну заштиту у 2020. години износи 5.198.000,00 КМ и већи је у односу на буџет 2019. године за 11,52%. Повећање буџета је евидентно у дијелу који се односи на увођење нових права по основу Закона о социјалној заштити, док су остале буџетске позиције остале на нивоу из 2019. године, што није реално с обзиром на потрошњу средстава на име текућих дознака грађанима у 2019. години.

**Додатак за помоћ и његу другог лица** је основно право из Закона о социјалној заштити. (*Члан 32 Закона о социјалној зашптити – Службени гласник РС број 37/12, 90/16 и 94/19)* Број корисника овог права у 2020. години се константно повећава у односу на предходне године. Висина додатка за помоћ и његу другог лица обрачунава се у проценту од 10% за другу групу и 20% за прву групу корисника од просјечене нето плате остварене у Републици у предходној години (*Члан 34 Закона о социјалној заштити – Службени гласник РС број 37/12, 90/16 и 94/19).* Висина појединачне накнаде за додатак за помоћ и његу другог лица се у 2020. години повећала за 5,72 % у односу на 2019. годину што директно утиче на висину планираних средстава буџетом за 2020. гдоину. Планирана средства намјењена за исплату права на додатак за помоћ и његу другог лица за 2020. годину износе 2.688.000,00 КМ и већа су у односу на планирана средства у 2019. години за 388.000,00 КМ. У 2019. години за исплату овог права укупно је утрошено 2.578.238,00 КМ. Узимајући у обзир да број корисника овог права има континуирани раст, мишљења смо да планирана средства неће бити довољна.

**Право на новчану помоћ** (*Члан 21-31 Закона о социјалној зашптити – Службени гласник РС број 37/12 и 90/16*) може остварити појединац и породица у цјелини чији чланови нису способни за рад, који немају властитих прихода или чији су укупни приходи за издржавање испод нивоа новчане помоћи утрвђеним законом. Просјечан број корисника новчане помоћи у 2019. години је 350 корисника за које је неопходно на мјесечном нивоу издвојити у просјеку 50.000,00 КМ. Планирана средства за исплату права на новчану помоћ у 2020. години износе 610.000,00 КМ, и остала су на нивоу из 2019. године.Имајући у виду досадашњу динамику потрошње средстава намјењених за исплату права на новчану помоћ, мишљења смо да ће планирана средства у 2020. години бити довољна.

***Право на додатак за помоћ и његу другог лица и право на новчану помоћ суфинансира Република у висини од 50%.***

Од 01.01.2020. године **право на личну инвалиднину** је уврштено у основна права из закона о социјалниј заштити. (*Члан 35а Закона о социјалној зашптити – Службени гласник РС број 37/12, 90/16 и 94/19*). Увођењем овог права обухваћен је већи број кориснка који могу уживати ово право у односу на предходну годину. Такође, Законом су уведене и категорије корисника овог права а самим тим су одређена и висина појединачних издвајања по кориснику. Процјена је да ће до краја 2020. године за исплату овог права бити утрошено 820.000,00 КМ. Буџетом за 2020. годину планирана су средства у висини од 480.000,00 КМ.

***Право на личну инвалиднину финансира Република у потпуности. (100%)***

**Смјештај у властиту породицу** је проширено право у области социјалне заштите (*Члан 09, 10 и 11* *Одлуке о проширеним правима и услугама у области социјалне заштите – Службени гласник Града Бијељина 05/*13). Висина накнаде за кориснике овог права износи 20% од основице коју чини разлика цијене смјештаја у установу социјалне заштите, коју утрврђује Министарство здравља и социјалне заштите, и учешћа обвезника издржавања у складу са Правилником о учешћу у трошковима издржавања. Узимајући у обзир динамику досадашње потрошње средстава намјењених за исплату овог права, мишљења смо да ћемо до краја 2020. године укупно утрошити 300.000,00 КМ. Буџетом за 2020. годину планирана су средства у висини од 210.000,00 КМ.

**Породични смјештај** представља збрињавање у хранитељску породицу која је облик збрињавања корисника у породицу која му обезбјеђује задовољавање основних животних потреба. Збрињавање у хранитељску породицу је основно право из Закона о социјалној заштити. (*Члан 42, 43, 44, 45 и 46* *Закона о социјалној зашптити – Службени гласник РС број 37/12, 90/16 и 94/19).* Хранитељ има право на накнаду за рад и накнаду за трошкове издржавања корисника, а висина накнаде је дефинисана Правилником о хранитељству (*Службени гласник РС број 27/14, члан 19 и 20*). Процјена је да ће до краја 2020. године на име овог права бити утрошено око 130.000,00 КМ. У 2019. годнини за ово право је укупно утрошено 137.141,96 КМ, а буџетом за 2020. годину планирана су средства у висини од 83.000,00 КМ.

**Право на помоћ и његу у кући** обезбјеђује се старијем изнемоглом лицу, тешко обољелом лицу и другом лицу које није у стању да се брине о себи (*Члан 47-50 Закона о социјалној зашптити – Службени гласник РС број 37/12, 90/16 и 94/19).* Евидентно је костантно повећање корисника овог права, јер је све више лица којима је потребан овакав вид социјалне заштите. У 2019. години на име накнаде за помоћ у кући је утрошено 45.675,10 КМ. Буџетом за 2020. годину за ово право планирана су средства у износу од 26.000,00 КМ.

**Смјештај у установу** подразумјева збрињавање у установу социјалне заштите и у другу установу која се налази ван система социјалне заштите, а примјерена је и испуњава услове за збрињавање корисника социјалне заштите (*Члан 38-41 Закона о социјалној зашптити – Службени гласник РС број 37/12, 90/16 и 94/19)*. У 2020. години у 19 установа се налази 65 лица на смјештају за које се на мјесечном нивоу издваја око 46.000,00 КМ. На основу броја тренутно смејштених лица, те висине трошкова везаних за њихово издржавање, до краја 2020. године ће бити утрошено око 550.000,00 КМ. У 2019. години на име смјештаја у установу укупно је утрошено 497.365,41 КМ, а средства планирана буџетом у 2020. години износе 383.000,00 КМ.

**Једнократне новчане помоћи** спадају у основна права из Закона о социјалној заштити (*Члан 54* *Закона о социјалној зашптити – Службени гласник РС број 37/12 и 90/16)*. Право на једнократну новчану помоћ обезбјеђује се појединцу, члановима породице или породици у цјелини који се тренутно нађу у стању социјалне потребе. Узимајући у обзир евидентан пораст броја корисника, незапослености, елементарних непогода, односно велике социо-економске кризе, евидентан је пораст броја захтјева за исплату једнократне новчане помоћи. Планирана средства за исплату овог права у 2020. години износе 100.000,00 КМ.

**Дневни центар за дјецу са сметњама у развоју.** Право на дневно збрињавање обухвата различите врсте организованих дневних услуга и боравка изван властите породице кроз које се обезбјеђују исхрана, њега, чување, брига о здрављу, васпитању и образовању, психосоцијална рехабилитација, радна окупација и друге услуге (*Члан 51-53 Закона о социјалној зашптити – Службени гласник РС број 37/12 и 90/16).* У 2020. години у склопу новог објекта Центра за социјални рад, планирано је отварање и дневног центра за дјецу са сметњама у развоју. У трошкове за радо овог дневног центра обухваћени су трошкови комуналних услуга, трошкови набавке материјала за рад са дјецом са сметњама у развоју, расходи везани за набавку оброка за исхрану дјеце и трошкови ангажовања лица (специјалиста) за рад са дјецом на основу уговора за рад ван радног односа. Број корисника овог центра ће у 2020. години расти постепено, а за рад овог дневног центра у пуном капацитету биће неопходна значајнија средства како за материјалне трошкове тако и за ангажовање већег броја стручних радника.Буџетом за 2020. годину планирана су средства у висини од 22.000,00 КМ.

**Дневни центар за дјецу у ризику** обухвата различите врсте организованих дневних услуга кроз које се обезбјеђује васпитање и образовање, психосоцијална рехабилитација, радна окупација и друге услуге за дјецу у ризику (*Члан 51-53 Закона о социјалној зашптити – Службени гласник РС број 37/12 и 90/16).*

У 2019-тој години, у дневном центру за дјецу у ризику остварено је 1.927 посјета, 653 часова подршке у учењу, спроведено је 149 различитих групних креативних радионица и обављено је и преко 500 сати индивидуалних разговора са дјецом. У складу са Закључком Скупштине Града Бијељина број: 01-013-30-7/19 од 31.07.2019. године неопходно је у наредном периоду јачати капацитете Дневног центра за дјецу у ризику као ресурса подршке у превентивним активностима спречеавања малољетничке деликвенције и подршке дјеци у ризику, као и повећавати број услуга у оквиру Дневног центра. За материјалне трошкове у 2020. години планирани су трошкови у висини од 28.000,00 КМ.У 2019. години за материјалне трошкове је утрошено 68.342,07 КМ. Овим средствима обухваћени су комунални трошкови, трошкови енергије, материјала, текућег одржавања, као и трошкови везани за ангажовање стручних лица и волонтера за рад са дјецом, те трошкови за набавку грицкалица за дјецу која ће ту боравити.

**Здравствено осигурање корисника.** Дана 11.11.2019. године у „Службеном гласнику“ Републике Српске број 94/19 објављен је Закон о измјенама и допунама Закона о здравственом осигурању којим је између осталог у члану 2. прописано: „Члан 10 мијења се и гласи: Обавезно осигурана лица према овом закону (у даљем тексту: осигураници) су: лице које остварује здравствено осигурање у складу са законом којим се уређују права из области социјалне заштите“, чиме ће сва лица преко 65 година и сва лица која ће бити избрисана са евиденције Завода за запошљавање, а који су корисници неког од основних права из Закона о социјалној заштити, у наредном периоду здравствено осигурање морати регулисати путем ЈУ Центар за социјални рад Бијељина.

Корисници права на новчану помоћ, додатка за помоћ и његу другог лица, права на смјештај у установу, права на збрињавање у хранитељску породицу који не могу остварити здравствено осигурање по другом основу, остварују здравствено осигурање из буџетских средстава предвиђених за те намјене. *(Члан 29, 35, 41, 45 Закона о социјалној зашптити – Службени гласник РС број 37/12 и 90/16).*  Средства намјењена за исплату здравственог осигурања за кориснике Центра у 2020. години су планирана у износу од **210.000,00 КМ**. Висина издвајања средстава за ове намјене зависи од висине исплаћене бруто плате на нивоу Републике (*Члан 14 Закона о доприносима – Службени гласник РС број 114/17*). Због наглог пораста броја кориснка планирана средства у 2020. години неће бити довољна.

***За кориснике који су остварили здравствено осигурање по основу остваривања права на додатак за помоћ и његу другог лица као и на кориснике новчане помоћи Република учествује у трошковима са 50%.***

Трошење средства намјењених за остале врсте накнада редовно ће се пратити о чему ће се благовремено информисати градоначелник и начелник за финансије а све у циљу успјешног пословања Центра.

Бијељина, мај 2020. године

ОБРАЂИВАЧ: ЈУ ЦЕНТАР ЗА СОЦИЈАЛНИ РАД

Б И Ј Е Љ И Н А

Извјештај о раду ЈУ Центар за социјални рад Бијељина за 2019. годину са Програмом рада за 2020. годину разматран је и усвојен на сједници Управног одбора ЈУ Центар за социјални рад Бијељина одржаној дана 29. маја 2020. године.

1. Стање у мају 2020. године [↑](#footnote-ref-1)
2. Измјене и допуне Закона о дјечијој заштити („Службени гласник Републике Српске“ број 107/19), Закон ступио на снагу 01.01.2020. године [↑](#footnote-ref-2)
3. Закон о измјенама и допунама Закона о социјалној заштити („Службени гласник Ребулике Српске“ број 94/19) [↑](#footnote-ref-3)
4. Чланом 93. Закона о социјалној заштити прописана је обавеза полагања стручног испита за све стручне раднике запослене у установама социјалне заштите [↑](#footnote-ref-4)
5. Стање у мају 2020. године [↑](#footnote-ref-5)
6. Правилник је у примјени од марта 2020. године [↑](#footnote-ref-6)
7. Радна група именована је рјешењем број 01-014.12-17/19 од 18.03.2019. године [↑](#footnote-ref-7)