**И З В Ј Е Ш ТА Ј**

**О РАДУ ЈАВНЕ УСТАНОВЕ ЦЕНТАР ЗА СОЦИЈАЛНИ РАД БИЈЕЉИНА**

**ЗА 2019. ГОДИНУ**

Програмом рада Скупштине града Бијељина за 2020. годину, предвиђено је разматрање Извјештаја о раду Јавне установе Центар за социјални рад Бијељина за 2019. годину са Програмом рада за 2020. годину.

Циљ извјештаја је упознавање са стањем у области социјалне заштите и функционисањем Центра за социјални рад Бијељина.

Информација је урађена на основу евиденције и документације којом располаже Центар за социјални рад Бијељина.

**УВОД**

Центар за социјални рад је установа социјалне заштите коју оснива јединица локалне самоуправе. У спровођењу дјелатности социјалне заштите и социјалног рада, Центар врши јавна овлашћења из социјалне, породичне и дјечије заштите на локалном нивоу. Надлежности и задаци Центра произилазе из: Закона о социјалној заштити, Породичног закона, Закона о дјечијој заштити, Одлуке о проширеним правима и услугама из области социјалне заштите, те других прописа кoји регулишу права из ове области.

Центар за социјални рад дјелује и као стручна установа која прати и открива социјалне потребе грађана, развија превентивне активности, координира са осталим актерима у области социјалне заштите, планира и иницира развој нових и унапређење постојећих услуга, води евиденцију о корисницима и пруженим услугама и мјерама.

У 2018. години, закључком број 01-013-21-11/18 од 29.10.2018. године, Скупштина града Бијељина усвојила је План развоја социјалне заштите на подручју града Бијељина за период 2019-2024. године. Овим Планом прецизније се дефинишу потребе и активности које треба предузети у циљу развијања социјалне заштите, у којој се на најефикаснији начин користе постојећи и развијају нови ресурси у заједници, пружају квалитетније и разноврсније услуге, ради очувања и побољшања квалитета живота рањивих и маргинализованих појединаца и група.

Центар остварује редовну сарадњу са Градском управом, преко Одјељења за друштвене дјелатности, Градском организацијом Црвеног крста, Центром јавне безбиједности, школама, мјесним заједницама, медицинским установама, установама социјалне заштите, НВО сектором, те другим организацијама и установама које се баве овом или сличном проблематиком.

Крајем 2015. године започете се активности на изградњи новог објекта Центра за социјални рад Бијељина и Дневног центра за дјецу са потешкоћама у развоју, а такође је отворен и Центар за дјецу у ризику. Од марта 2020. године Центар реализује рад у новоизграђеним просторијама, у новим савременим условима, те су значајно побољшани услови рада и створене могућности за проширење дјелатности рада Центра.

**I - ОРГАНИЗАЦИЈА РАДА**

На пословима и радним задацима Центрa, у току 2019. године, aнгажовано је 32 радника на неодређено вријеме: директор, 10 социјалних радника, 3 правника, 3 психолога, 1 специјални педагог, 1 педагог, 1 дефектолог, 4 рачуноводство, 3 администрација, 3 послови дјечије заштите, 2 помоћна радника.

Поред стално запослених, због повећаног обима посла и замјене одсутних радника услед привремене спријечености за рад, у току 2019. године ангажовани су радници на одређено вријеме. На пословима социјалног радника у току 2019. године укупно је ангажовано 11 радника од којих је 8 са високом стручном спремом и 3 са вишом школом. Један дипломирани социјални радник је запослен на одређено вријеме (на замјени одсутног радника до повратка на посао).

Остали радници на одређено вријеме (пет радника) ангажовани су из следећих разлога: један дипломирани правник-због повећаног обима посла; два радника на пословима стручни сарадник на радноокупационим активностима у Дневном центру за дјецу у ризику; један радник на пословима писарнице и протокола и један радник на пословима остваривања права из области дјечије заштите).

|  |  |  |  |
| --- | --- | --- | --- |
| **СТРУКТУРА ЗАПОСЛЕНИХ** | **2018** | **2019** | **СТРУЧНА СПРЕМА** |
| **БРОЈ РАДНИКА** | **БРОЈ РАДНИКА** |
| **ДИРЕКТОР** | **1** | **1** | ВСС |
| Помоћник Директора (из реда запослених) | 1 | 1 | ВСС |
| **СТРУЧНИ РАДНИЦИ** | **19** | **19** |  |
| Социјални радник | 6 | 7 | ВСС |
| Социјални радник | 4 | 3 | ВШС |
| Правник | 3 | 3 | ВСС |
| Психолог | 3 | 3 | ВСС |
| Педагог | 1 | 1 | ВСС |
| Дефектолог | 1 | 1 | ВСС |
| Специјални педагог | 1 | 1 | ВСС |
| **ПОСЛОВИ НА РЕАЛИЗАЦИЈИ ПРАВА ИЗ ДЈЕЧИЈЕ ЗАШТИТЕ** | **3** | **3** |  |
| Референт | 1 | 1 | ВСС |
| Референт | 1 | 1 | ВШС |
| Референт | 1 | 1 | ССС |
| **АДМИНИСТРАТИВНО ОСОБЉЕ** | **7** | **7** |  |
| Економиста | 3 | 3 | ВСС |
| Економиста | 1 | 1 | ССС |
| Административни радници | 3 | 3 | 1 ВСС; 2 ССС |
| **ПОМОЋНО ОСОБЉЕ** | **2** | **2** |  |
| Чистачица | 1 | 1 | ОШ |
| Возач | 1 | 1 | ССС |
| **СВЕГА:** | **32** | **32** |  |

*Табела 1. Радници запослени у Центру ( 31.12.2019. године)*

Центар обавља послове и радне задатке из законом утврђеног дјелокруга рада и надлежности путем: стручног вијећа, стручног колегијума, одјељења, служби, водитеља случаја, тимова за посебне случаје, као и појединчних извршилаца, што представља заокружену цјелину за обављање одређених послова у Центру.

Стручно вијеће чине сви стручни радници Центра. Стручни колегијум чине сви руководиоци одјељења и служби.

У складу са Правилником о унутрашној организацији послова и радних задатака у ЈУ Центру за социјални рад, формирана су одјељења и службе које чине радници чији послови и радни задаци представљају сродну цјелину на принципима концентрације и груписања послова према врсти, сродности и повезаности, те примјене јединствених метода у смислу унутрашње подјеле рада:

* **Одјељење за социјалну заштиту** врши стручне и управне послове из области социјалне и породично-правне заштите, заштите лица са посебним потребама, заштите од насиља у породици и дјечије заштите.
* **Одјељење за породично-правну заштиту** врши стручне и управне послове из области породичне заштите.
* **Служба за послове из области малољетничке делинквениције и рада са васпитно запуштеном и занемареном дјецом** обавља послове рада са малољетницима у сукобу са законом, васпитно занемареном и запуштеном дјецом, сарадњу са образовним институцијама, координацију и рад Дневног центра за дјецу у ризику.
* **Служба за послове из области дјечије заштите** обавља послове на рјешавању у првом степену о остваривању права из области дјечије заштите.
* **Служба рачуноводства** бави се пословима администрације, финансија, праћења остваривања политике финансирања Центра, припремање нацрта/приједлога буџета Центра, праћење и евиденцију прихода и извршење расхода буџета и израду финансијских извјештаја Центра, контролу правилности и законитости коришћења буџетских средстава.
* **Служба заједничких послова** обавља послове пријемне канцеларије, протокола и архива, те послове за потребе Центра који се односе на одржавање, управљање, обезбјеђење и заштиту објеката, опреме и друге имовине коју користи Центар, одржавање чистоће и хигијене у просторијама Центра.

Кроз рад одјељења и служби реализују се облици, мјере и услуге социјалне заштите.

**II – ОБЛИЦИ МЈЕРЕ И УСЛУГЕ СОЦИЈАЛНЕ ЗАШТИТЕ**

**А-ПРАВА ИЗ ЗАКОНА О СОЦИЈАЛНОЈ ЗАШТИТИ**

Законом о социјалној заштити (Службени гласник Републике Српске бр. 37/12 и 90/16) регулисана су основна права у области социјалне заштите становништва:

* новчана помоћ
* додатак за помоћи његу другог лица
* подршка у изједначавању могућности дјеце и омладине са сметњама у развоју
* смјештај у установу
* збрињавање у хранитељску породицу
* помоћ и њега у кући
* дневно збрињавање
* једнократна новчана помоћ и
* савјетовање.

1. **Корисници новчане помоћи**

Право на новчану помоћ може остварити породица, чији су чланови неспособни за рад, који немају властитих прихода или чији су укупни приходи за издржавање испод нивоа новчане помоћи утврђене Законом о социјалној заштити, који немају вишак стамбеног простора, који немају другу имовину из чије се вриједности могу осигурати средства за издржавање, који немају сроднике који имају обавезу да га издржавају у складу са Породичним законом или ако ти сродници због инвалидности и друге објективне спријечености нису у могућности да извршавају обавезу издржавања.

Основица за утврђивање висине новчане помоћи у текућој години је просјечна нето плата у Републици остварена у претходној години. Средства за ово право обезбјеђују Република и локална заједница у односу 50%-50%. Новчана помоћ се исплаћује мјесечно.

Број корисника новчане помоћи, закључно са 31.12.2019. године је 344, а број чланова породице којима је признато право је 452.

Број породица по основу броја чланова домаћинства, закључно са децембром 2019. године, је следећи:

* 276 корисника(појединац) -128,55 КМ
* 41 породицa са два члана -171,40 КМ
* 16 породица са три члана -205,68 КМ
* 9 породицa са четири члана -231,39 КМ
* 2 породице са пет и више чланова -257,10 КМ.

*Графикон 1. Број корисника права на дан 31. децембар по наведеним годинама*

1. **Корисници додатка за помоћ и његу другог лица**

Право на додатак за помоћ и његу другог лица има лице старије од три године које је због тјелесних, менталних, чулних поремећаја, изражених промјена у здравственом стању неопходна стална помоћ и њега другог лица, под условом да ово право не може остварити по другом основу и не користи право на смјештај у установу социјалне заштите или су смјештени у другу установу на терет буџетских средстава.

Додатак за помоћ и његу другог лица признаје се на основу налаза и мишљења стручних комисија:

* За дјецу до 18 година - Првостепена стручна комисија за процјену потреба и усмјеравање дјеце и омладине са сметњама у развоју
* За одрасла лица - Првостепена стручна комисија за утврђивање способности лица у поступку остваривања права из социјалне заштите и утврђивање функционалног стања корисника.

Број корисника додатка за помоћ и његу другог лица, закључно са 31.12.2019. године, је 1.776, од којих право у првој групи остварује 692 корисника, док у другој групи, право остварује 1.084 корисника.

Висина накнаде за додатак за помоћ и његу другог лица за прву групу корисника у току 2019. године износила је 171,40 КМ, а за другу групу 85,70 КМ.

*Графикон2. Број корисника права на дан 31. децембар по наведеним годинама*

1. **Корисници једнократних новчаних помоћи**

У току 2019. године 751 захтјев за остваривање права на једнократну новчану помоћ је позитивно рјешен. Просјечан износ једнократне новчане помоћи исплаћених у 2019. години износи 112,73 КМ.

Једнократне новчане помоћи најчешће су одобраване у сврху лијечења, набавке лијекова и хране, плаћање трошкова утрошње електричне енергије и других комуналних услуга.

1. **Право на смјештај у установу**

Право на смјештај у установу остварује укупно 83 лица од чега је 18 дјеце и 65 одраслих особа.

Цијену смјештаја корисника, обухваћеним системом социјалне заштите, одређује Влада Републике Српске и иста се креће од 650,00 КМ до 725,00 КМ за кориснике смјештене у установама социјалне заштите у Републици Српској. Цијена смјештаја у установама на подручју Федерације Босне и Херцеговине износи у просјеку око 1.400,00 КМ у зависности од психофизичког стања корисника.

*Графикон 3. Број корисника права на дан 31. децембар по наведеним годинама*

|  |  |  |
| --- | --- | --- |
| Р.БР. | УСТАНОВА | Смјештај у установу |
| 1 | ЈУ Дом "Рада Врањешевић", БањаЛука, | 7 |
| 2 | Дом за дјецу "Сремчица", Србија | 1 |
| 3 | Школа са домом за дјецу са оштећењем слуха, Крагујевац, | 3 |
| 4 | Дом за дјецу и омладину ометену у развоју Приједор | 8 |
| 5 | ЈУ Дом за лица са инвалидитетом Вишеград | 11 |
| 6 | ЈЗУ Болница за хроничну психијатрију Модрича | 3 |
| 7 | Специјални завод за дјецу и омладину "ДР Никола Шуменковић" Стамница, Петровац на Млави | 1 |
| 8 | ЈУ "Дом за стара лица" Кисељак Зворник | 2 |
| 9 | Центар за смјештај и дневни боравак деце и омладине ометене у развоју, Београд, Светозара Марковића 85А | 2 |
| 10 | Дом за пензионере и стара лица, И. Сарајево, Војина Комадине 13 | 1 |
| 11 | СОС Киндердоф Сарајево | 2 |
| 12 | Центар за пружање његе и помоћи у кући "Дуга" Лопаре | 8 |
| 13 | ЈУ Центар «Заштити ме» | 2 |
| 14 | Дом за старија лица "СЛАЂУР" Бијељина | 8 |
| 15 | Установа социјалне заштите за заштиту старих лица "ЕВА" Подновље | 2 |
| 16 | Завод за збрињавање ментално инвалидних особа - Баковићи | 2 |
| 17 | Међународни форум солидарности – Прихватни центар „ДУЈЕ“ | 1 |
| 18 | УСЗ Дом за старија лица „ДУГА“ Лопаре ПЈ 1 „ДУГА“ Бијељина | 19 |
|  | УКУПНО | 83 |
|

*Табела 2.-Корисници права на смјештај по установама*

1. **Право на збрињавање у хранитељску породицу**

У току 2019. године 21 лице је користило право на збрињавање у хранитељску породицу, од тога је 14 дјеце смјештених у 11 хранитељских породица и 7 одраслих лица.

Центар константно популарише хранитељство, као најцјелисходнији облик збрињавања дјеце без родитељског старања.

*Графикон 4. Број корисника права на дан 31. децембар по наведеним годинама*

1. **Право на његу и помоћ у кући**

Закључно са 31.12.2019. године у евиденцији Центра се налази 16 лица, корисника права на његу и помоћ у кући. Ово право обухвата пружање услуга одржавања личне хигијене и хигијене стана, спремање оброка, набавка лијекова и сл. Примјетно је да је, са аспекта остваривања овог права, повећана потреба за овим видом услуга, јер је све више самачких домаћинстава којима је ова помоћ потребна, те је неопходно у будућем периоду развијати овај модел услуге.

*Графикон 5. Број корисника права на дан 31. децембар по наведеним годинама*

1. **Право на подршку у изједначавању могућности дјеце и омладине са сметњама у развоју**

Ово право остварују дјеца и омладина са физичким, менталним, чулним и комбинованим сметњама, која су након основне школе, а најкасније до 30. године живота, укључена у процес образовања.

У току 2019. године право је користило:

* 3 дјеце са сметњама у развоју која школу похађају у специјализованим установама и за коју се плаћају трошкови смјештаја, те трошкови превоза доласка кући;
* 24 дјеце са сметњама у развоју који школу похађају у мјесту живљења у облику плаћања трошкова мјесечних карата за превоз од куће до школе.

*Графикон 6. Број корисника права на дан 31. децембар по наведеним годинама*

1. **Здравствено осигурање**

У складу са Законом о социјалној заштити, преко Центра, здравствено осигурање остварују корисници новчане помоћи, корисници додатка за помоћ и његу другог лица и лица смјештена у установе социјалне заштите и у хранитељске породице, под условом да то право не могу остварити по неком другом основу.

Број корисника наведеног права закључно са децембром 2019. године је 243. Иако број корисника незнатно осцилира последњих неколико година, евидентно је повећање у издвајању новчаних средстава намјењених за ово право. Разлог је константно повећање основице за обрачун висине издвајања.У 2019. години у просјеку је за свако лице, на име здравственог осигурања, издвајано 65,18 КМ мјесечно.

*Графикон 7. Број корисника права на дан 31. децембар по наведеним годинама*

**ЛИЧНА ИНВАЛИДНИНА**

Поред горе описаних основних и проширених права Влада Републике Српске је у јуну мјесецу 2018. године донијела Одлука о одобрењу пласмана средстава за унапређење положаја лица са инвалидитетом накнадом за личну инвалиднину („Службени Гласник Републике Српске“ број 53/18, 6/19 и 9/19).

У Одлуци су дефинисани услови са остваривање накнаде за личну инвалиднину, поступак се спроводи у Центру за социјални рад а средства обезбјеђује Република у износу од 100%.

Закључно са децембром 2019. године укупно 365 лица са инвалидитетом су остварили накнаду за личну инвалиднину у мјесечном новчаном износу од 100,00 КМ.

Измјенама и допунама Закона о социјалној заштити („Службени Гласник Републике Српске“ број 94/19) лична инвалиднина је дефинисана као право из Закона о социјалној заштити и одредбе се примјењују од 01.01.2020. године.

**Б - ПРАВА ИЗ ОДЛУКЕ О ПРОШИРЕНИМ ПРАВИМА И УСЛУГАМА**

Одлуком о проширеним правима и услугама у области социјалне заштите (Службени гласник града Бијељина бр. 05/13), Град Бијељина утврдио је следећа проширена права и услуге:

1. **Право на стамбено збрињавање**

У току 2019. године право на стамбено збрињавање признато је за 20 породица. У згради социјалног становања која се налази у улици Милована Глишића број 25, право су користиле двије породице и то једна двочлана и један самац.

Услугу социјалног становања уз подршку, у објекту који се налази у Галцу број 80, користила је једна једнородитељска породица (мајка и двоје малољетне дјеце).

За дванаест породица се, путем регулисаног права на стамбено збрињавање, плаћа закупнина код станодаваца у приватним објектима.

*Графикон 8. Број корисника права на дан 31. децембар по наведеним годинама*

1. **Право на накнаду за смјештај у властиту породицу**

Право на смјештај у властиту породицу остварују лица чија је неспособност наступила прије 15-те године живота, а која су према налазу и мишљењу комисије у потпуности зависна од помоћи друге особе те нису обухваћена васпитно-образовним процесом. Овим правом пружена је подршка породицама која у свом домаћинству имају лица која испуњавају услове за смјештај у установу социјалне заштите, а то право не користе.

Број корисника права на накнаду за смјештај у властиту породицу закључно са 31.12.2019. године је 172 лице/корисник, а новчана накнада, на име овог права, максимално износи 145,00 КМ.

*Графикон 9. Број корисника права на дан 31. децембар по наведеним годинама*

1. **Обезбјеђење огрева**

У 2019. години 341 лице, корисника права на новчану помоћ, остварили су право на помоћ за набавку огрева у износу од по 120,00 КМ.

*Графикон 10. Број корисника права по наведеним годинама*

1. **Субвенција комуналних трошкова**

У протеклој години субвенционисана је потрошња воде за 84 корисника новчане помоћи по 3 м3 по члану породичног домаћинства и одвоз смећа за 114 корисника, у висини од по 6,05 КМ мјесечно.

1. **Заштита ученичког стандарда**

За 152 дјеце из социјално угрожених породица у 2019. години обезбијеђени су уџбеници и прибор за школу, док су за 19 дјеце корисника новчане помоћи и дјеце под старатељством, плаћени трошкови превоза од куће до школе.

*Графикон 11. Број корисника права по наведеним годинама*

1. **Помоћ у натури**

У сарадњи са Евангелистичком црквом из Грозберна и у 2019. години је обезбјеђено 100 пакета одјеће и хигијенских пакета који су подјељени корисницима новчане помоћи и социјално угроженим лицима.

Центар за социјални рад Бијељина и Градска организација Црвеног крста Бијељина, почетком децембра мјесеца 2019. године започели су акцију прикупљања донаторских средстава за набавку прехрамбених и хигијенских пакета поводом Новогодишњих и Божићних празника. Подјељено је 200 пакета корисницима новчане помоћи, углавном становницима сеоских подручја и социјално угроженим породицама. Укупна вриједност свих пакета је 10. 000,00 КМ Истакути донатори су:“Спорт Вижн“, „Спектар дринк“, „ДОО Интер Гај“, Млин „Павловић“, Млин „Стојановић“.

Такође је, непосредно пред Божићне празнике 2020. године, у простору „Семберског салаша“ подијељено 35 печеница социјално угроженим породицама, донатор је била фирма „Интер Гај“.

Оно што је посебно обиљежило овогодишњу акцију је донација Швајцарског Црвеног крста кроз „Зимски програм“ у износу од 14 000 КМ. Донација је Градском Црвеном крсту Бијељина а кориснике је предлагао Центар за социјални рад Бијељина, којима су дозначена средства на текуће рачуне у износу од 100-200 КМ, зависно од броја чланова домаћинства.

Значајан донатор у набавци хране за социјално угрожено становништво је и АД „Витинка“ Козлук, који су, у току године, више пута интервенисали набавком хигијенско-прехрамбених пакета.

1. **Право на коришћење Јавне кухиње**

Јавну кухињу у протеклој години у просјеку је користило 250, углавном старијих лица, без породичног старања. Одабир корисника врши Центар за социјални рад, дистрибуцију Црвени крст, а средства за храну и спремање хране Градска управа Града Бијељина.

Храна се дијели на шест пунктова, четири у граду и два у Јањи, те путем мобилног тима гдје се за 33 непокретна лице храна доставља на адресу становања.

**В - ОСТАЛЕ АКТИВНОСТИ:**

- Поводом Новогодишњих празника, у организацији Туристичке агенције „Happy travel“ уприличена је приредба и подјела новогодишњих пакетића за 100-тину дјеце из категорије дјеце без родитељског старања, дјеце са посебним потребама и дјеце из социјално угрожених породица са евиденције Центра за социјални рад Бијељина.

- Удружење грађана „Глас младих Европске Бијељине“ организовали су хуманитарну дјечију приредбу „Разиграна јесен“ и обезбиједили 75 пакета са основним животним намирницама које су уручене социјално угроженим вишечланим породицама и породицама са малом дјецом.

- Протестантска Еванђеоска црква из Брчког, пред новогодишње празнике крајем 2019. године, обезбиједила је 300 пакета хране и 300 новогодишњих пакетића који су уручени социјално угроженом становништву са подручја Града Бијељина.

**Г - ОСТАЛИ ОБЛИЦИ ЗАШТИТЕ, МЈЕРЕ И УСЛУГЕ**

1. **Старатељство**

Старатељством, као обликом друштвене заштите одраслих и малољетних лица, у току 2019. године обухваћено је укупно 270 лица.

Под сталним старатељством налази се 158 лица од чега је 47 дјеце чији родитељи су из различитих разлога спријечени да врше родитељску дужност или су кроз дуже вријеме занемарили чување и васпитање дјеце. У току године за 2 дјеце, због пунољетства, донијето је рјешење о престанку старатељства. Код 1 малољетнoг лица промјењен је старатељ.

У току године 111 одраслих oсоба су биле под старатељством, а из разлога одузимања пословне способности. У 3 случаја, код одраслих лица, старатељство је престало због смрти штићеника. Већина старатеља је поднијела редовне годишње извјештаје о раду и стању штићеника за 2019 годину.

Орган старатељства је дао 76 мишљења у поступцима промјене личног имена, регулисања личних докумената, уписа у матичну књигу рођених, отуђења имовине и сл.

Привременим и посебним старатељством у току 2019. године обухваћено је 87 лица и то у поступцима одузимања пословне способности, оставинским поступцима, за регулисање личних докумената, регулисање пензије и сл. У 35 случајева су малољетна лица у различитим поступцима била под привременим старатељством.

У току године Центар је покренуо 14 поступака пред Основним судом у Бијељини, а ради одузимања пословне способности за лица која су смјештена у установама социјалне заштите.

1. **Породично-брачни односи**

Центар непосредно рјешава и питања из области породичне заштите, а надлежности и задаци из ове области прозилазе из Породичног закона, Закона о општем управном поступку, Закона о заштити од насиља у породици као и других прописа који регулишу ову област. Центар је у току 2019. године радио на пословима покушаја мирења, повјерe малољетне дјеце из ванбрачних заједница, регулисања начина одржавања личних односа између родитеља и дјеце, учествовао у поступцима развода брака и регулисања издржавања за малољетну дјецу, као и у другим поступцима у вези сређивања и унапређења породичних односа.

По важећем Породичном закону Републике Српске, сви супружници који имају малољетну дјецу, прије подношења тужбе за развод брака, обавезни су да се обрате центру за социјални рад захтјевом за спровођење поступка за покушај мирења. У току 2019. године поднијето је 148 захтјева за покушај мирења.

Покушај мирења: 148

* Постигнуто мирење 13
* Постигнут споразум 86
* Без споразума 30
* Обустављен поступак 5
* Без обавезе спровођења мирење члан 63. Породичног закона РС 14

Из претходног приказа видљиво је да се највећи број поступака заврши споразумом супружника, што значи да су се бивши супружници договорили око повјере малољетне дјеце, издржавања и начина одржавања личних односа дјеце и родитеља с којим не живе.

Број супружника који наставе заједнички живот је мање од 10 % у односу на укупан број поднесених захтјева. Међу њима, постоје партнери који су заиста направили искораке и побољшали свој однос и они који су направили псеудо побољшања и који послије извјесног времена опет долазе у кризу.

Уколико постоји добровољност и одговарајући капацитети, ови супружници се обавезно упућују на дужи савјетодавни рад. Промјене у односима и начину комуникације требају бити процесног карактера, а за што је потребно вријеме, адекватна мотивација и спремност супружника да се на конструктиван начин баве различитим аспектима свог односа.

Брачни супружници који у поступку покушаја мирења не постигну споразум, поново, након подношења тужбе, бивају опсервирани од стране стручних радника, али овај пут са циљем процјене родитељске подобности и давања приједлога суду о повјери и издржавању малољетне дјеце.

У току године сачињен је 81 извјештај за суд у поступцима развода брака и издржавања малољетне дјеце. Напомињемо да Центар сачињава и извјештаје за судове из других градова и држава уколико се код њих води поступак, а једна од странака је са територије града Бијељина.

У оквиру горе поменутих поступака, 2019. године, донијете су одлуке о важним питањима за преко 500 дјеце.

У току 2019. године Центар је спровео 41 поступак повјере малољетне дјеце рођене у ванбрачним заједницама, а спроведенo је и 42 поступака који се тичу регулисања начина одржавања личних односа дјеце и родитеља са којима не живе.

1. **Насиље у породици**

У току 2019. године запримљено је 122 обавјештења о насиљу у породици, и то од: полиције 73 обавјештења, од самих жртава насиља у 24 случаја, здравствене установе 1, тужилаштво и судови 5 и од других лица 19 (анонимне пријаве, НВО). Истовремено је Центар за социјални рад полицији доставио 21 пријаву насиља у породици.

Иако је насиље појава која се региструје на свим релацијама у оквиру породичне заједнице, најчешће жртве насиља су жене у партнерском односу .

Према врсти насиља најчешће је присутно психичко насиље у 47 случајева, комбинација психичког и физичког насиља у 37 случаја, физичко насиље у 18 случајева, сексуално насиље 3 случаја, угрожавање спокојства у 17 случајева.

Што се тиче малољетника, као жртава насиља, регистрованих је 33, од чега је 17 дјечака и 16 дјевојчица (дјеца су жртве насиља када су директно изложена насиљу као и када присуствују самој радњи насиља). У највећем броју, ради се о дјеци основношколског узраста.

У току 2019. године, 6 жртава насиља у породици збринуто је у сигурну кућу и то 3 жене и 3 малодобне дјеце.

Центар за социјални рад води евиденцију о предузетим радњама према Закону о заштити од насиља у породици и податке о броју покренутих и завршених поступака и других предузетих мјера. Једном годишње доставља се извјештај Министарству здравља и социјалне заштите и два пута у току године Министарству породице, омладине и спорта.

Током 2019. године Центар за социјални рад је наставио да учествује у пројекту „Унапређење имплементације међународних стандарда за заштиту преживјелих на локалном нивоу“.

У новембру 2018. године, рјешењем Градоначелника Града Бијељина број 02-014-1-2516/18 од 14.11.2018. године поново је активиран рад Радне групе за борбу против насиља у породици која је протеклих година била иницијатор сарадње надлежних субјеката заштите на локалном нивоу. Чланови Радне групе су представници свих субјеката заштите од насиља у породици. Један од задатака ове Радне групе је ревидирање Протокола о поступању и сарадњи надлежних субјеката на заштити жртава насиља у породици и родно заснованог насиља на територији Града Бијељина и усклађивање истог са Инстанбулском конвенцијом као и новим Законом о заштити од насиља у породици који је ступио на снагу.

1. **Разврставање дјеце и омладине са сметњама у развоју**

Првостепена стручна комисија за процјену потреба и усмјеравање дјеце и омладине са сметњама у развоју у току 2019. године запримила је 165 захтјева од којих је 98 завршено у току године а 16 захтјева је пренесено у рад за наредну годину.

- лица са психичким поремећајима и обољењима - 11

* лица са тјелесним оштећењем и хроничним обољењем - 37
* лица са оштећењем вида - 5
* лица са оштећењем слуха - 8
* лица са оштећењем у говорно-гласовној комуникацији - 9
* лица са интелектуалним оштећењем - 33
* лица са вишеструким сметњама - 28
* лица са трајним оштећењем или обољењем - 15
* лица без оштећења у складу са Правилником -19

У раду Стручне комисије ангажован је и један радник Центра који је координатор комисије.

1. **Малољетници у сукобу са законом**

У 2019. години Центар за социјални рад Бијељина регистровао је укупно 160 малољетника са различитим облицима девијантног понашања. Од тог броја, 47 малољетника је у сукобу са законом; 10 малољетника починило је кривична дјела (4 кривична дела учешће у тучи, неовлаштена производља и промет опојних дрога 4 кривична дела, 2 кривична дела наношење тешке телесне повреде) ; 37 малољетника извршило је прекршаје (14 прекршаја из Закона о јавном реду и миру и 23 прекршаја из Закона о безбједности саобраћаја).

Изречено је укупно 94 васпитне мјере и то: 43 судска укора, 2 упућивања у васпитно поправни дом, 6 појачаних надзора родитеља, 10 васпитних мјера појачаног надзора органа старатељства, једно полицијско упозорење и 29 других судских одлука- наредби о непокретању поступка, начело опортунитета.

Упоређујући податке у односу на 2018. годину, може се констатовати да је број малолетника у сукобу са законом и дјеце са асоцијалним облицима понашања приближно једнак.

Малољетничка делинквенција и даље се појављује са најразличитијом феноменолошком сликом и све већом тенденцијом асоцијалног понашања код деце нижег школског узраста. Видљиво је да у току 2019. године није забележено вршње кривичних дела имовинског карактера што је раније било доминатна појава. Све већи број је извршилаца кривичних дела учешћа у тучама и неовлаштена производња и промет опојних дрога.

У току 2019. године настављене су активности сарадње са школама на подручју Града Бијељина у оквиру пројекта ,,Брига о деци - заједничка одговорност и обавеза,,. Овај пројекат реализује Републички педагошки завод уз подршку Министарства здравља и социјалне заштите, Министарства просвјете и културе, Министарства унутрашњих послова и Министарства управе и локалне самоуправе. Радници Центра за социјални рад стални су чланови тима и заједно са другим члановима у оквиру школе радили су на рјешавању различитих проблема дјеце и омладине.

Настављен је рад и у Радној групи за заштиту и безбједност дјеце на подручју Града Бијељина, која је у току 2019. године рјешавала осам случајева дјеце у високом ризику и бавила се проблемом просјачења и сузбијања истог.

У току 2019. године завршене су активности Министарства правде и Министарства здравља и социјалне заштите у циљу провођења алтернативних мјера према малољетницима, чиме су створени сви предуслови за примјену ових мјера .

***Дневни центар за дјецу у ризику***

Услугу Дневног центра за дјецу у ризику користила су 53 корисника (дјеца са друштвено неприхватљивим понашањем/ склона скитњи, бјежању, непослушна дјеца, дјеца ометена породичним приликама, дјеца из породица које су оптерећене разводима бракова, дјеца са проблемима у васпитно образовном процесу/дјеца која тешко прате наставни процес, која бјеже са наставе, која непоштују ауторитет, која имају велики број неоправданих изостанака, дјеца под старатељством, дјеца из хранитељских породица, дјеца са проблемима у адаптацији на социјалну средину, дјеца са различитим проблемима личности итд).

У 2019. години у Дневном центру за дјецу у ризику остварено је:

* 1927 посјета Дневном центру за дјецу
* 653 часова подршке у учењу
* 149 различитих групних креативних радионица
* 223 различите радионице психоцијалне подршке
* преко 500 сати индивидуалних разговора са дјецом.

Сврха упућивања у Дневни центар за дјецу у ризику била је да се дјеци, кроз организоване и осмишљене програме, пружи подршка и унаприједи квалитет живота, како би се што боље интегрисали у ширу социјалну средину.

Активности које су се проводиле у Дневном центру за дјецу у ризику одвијале су се кроз:

- подршку у учењу за дјецу која имају проблем у савладавању наставног плана и програма, а која су предложена од стране школе и других институција а упућена су путем Центра за социјални рад;

- организовање индивидуалних и групних третмана са дјецом у ризику;

-организовање радно-окупационих, односно едукативних активности које подстичу развој нових знања и вјештина;

-организовање слободног времена у складу са потребама и интересовањем корисника, организовање пригодних културно-забавних садржаја у оквиру дневног боравка, спортских активности, уређења простора и сл;

-рад на подстицању сарадње међу институцијама.

Настављена је сарадња са Основним школама са подручја Града Бијељина, Педагошким факултетом из Бијељине и Филозофским факултетом у Тузли. Реализоване су и следеће активности : Обиљежавање Априла – мјесеца чистоће у сарадњи са

комуналном полицијом (Акција „ Природом против пластике “); Спортски дан у градском парку; „Игре без граница“- у сарадњи са НВО за дјецу са потешкоћама

у развоју „Нада; Излети у Еко-камп ; Обиљежавање „Дјечије недеље“;Посјета омбудсмана за дјецу РС; учешће у пројекту„ Укључи ме постојим и ја“ у

сарадњи са представницима Градске управе и Градске организације породица заробљених и погинулих бораца и несталих цивила РС; Излети, подјела пакетића и представа и друго.

У току 2019. године имплементиран је пилот пројекат „Социјална инклузија дјеце у ризику“ који је за циљ имао подршку дјеци у ризику и њихову већу социјалну укљученост у друштвену средину.

1. **Остале активности**

Дио активности Центра био је посвећен пружањем различитих услуга из домена социјалног рада:

* у преко 200 случаја пружане су услуге душевним болесницима,
* у 80 случаја рађено је са алкохоличарима,
* у 520 случајева рађено је на рјешавању нарушених породичних односа,
* у преко 600 случајева рађене су анамнезе, извјештаји и приједлози за потребе Казнено-поправних завода (при отпусту затвореника, одобравању допуста, посјетама и сл).

У току протекле године, Центар је пружио и низ других услуга из области социјалног рада (савјетодавне, правне, психолошке и др.). Евидентирано је око 4000 случајева обраћања грађана, који су се из одређених разлога нашли у стању социјалне потребе и којима је пружен неки од облика, мјера или услуга социјалне заштите, а нису приказани у наведеним категоријама, јер се не могу сврстати у посебну категорију.

Стручни радници Центра за социјални рад Бијељина су и у току 2019. године присуствовали едукацијама и семинарима у циљу унапређења услуга из области социјалне заштите, као и постизању боље сарадње са сродним установама и невладиним организацијама.

Поред наведеног Центар је радио на изради докумената, анализа, извјештаја, мишљења како за потребе Центра тако и за потребе других институција и установа.

**Д – ПРАВА ИЗ ЗАКОНА О ДЈЕЧИЈОЈ ЗАШТИТИ**

Послови и задаци дјечије заштите организовани су као посебна цјелина.

Центар за социјални рад, путем Службе за послове дјечије заштите спроводи првостепени поступак за остваривање права из ове области а иста се реализују преко Јавне установе Јавни Фонд за дјечију заштиту Републике Срспке.

У складу са Законом о дјечијој заштити(„Службени гласник Републике Српске“ број 114/17 и 122/18), закон је ступио на снагу 01. јануара 2018. године, а измјене и допуне 01. јануара 2019. године.

Право на додатак за дјецу у 2019. години користило је 2.047 дјеце из 1.400 породица.

Просјечан број дјеце која су остварила право на додатак у току 2019. године је:

* друго дијете -934
* треће дијете -587
* четврто дијете -127
* вулнерабилне групе дјеце -399.

Висина дјечијег додатка на друго и четврто дијете износила је 39,60 КМ, за треће дијете 79,20 КМ, док је увећани дјечији додатак за вулнерабилне категорије дјеце износио 101,20 КМ. Новчани износи права на дјечији додатак у току 2019. године су у благом порасту у односу на 2018. годину.

Матерински додатак оствариле су 512 незапослених породиља у износу од 405,00 КМ. Рефундацију плате за запослене породиље остварила су 466 правна лица.

Извршена је и рефундација исплаћене нето плате за 14 запослених родитеља који су због посебних околности остварили право на рад од ½ радног времена.

Право на помоћ за опрему новорођенчета примиле су 837 породице за дјецу рођену у 2019. години и 79 породице за дјецу рођену у 2018. години.

Пронаталитетну накнаду за треће дијете примило је 121 породица за дјецу рођену у 2019. години и 13 породица за дјецу рођену у 2018. години али је исплата била у 2019. години, а за четврто дијете 19 породице за дјецу рођену у 2019. години и 8 породица за дјецу рођену у 2018.

Право на организован одлазак на море у склопу пројекта „Социјализација дјеце Републике Српске“ у 2019. години, користило је 129 дјеце са територије града Бијељина.

З А К Љ У Ч Ц И:

* Кадровски ојачати ЈУ Центар за социјални рад Бијељина запошљавањем дипломираних социјалних радника
* Интезивирати припреме за отварање Дневног центра за дјецу са потешкоћама у развоју
* Константно радити на развијању нових услуга и модела подршке становништву
* Наставити константно стручно усавршавање стручних радника
* Наставити сарадњу са привредним и другим субјектима у циљу помоћи и подршке социјално угроженом становништву.

ИЗВЈЕШТАЈ О ФИНАНСИЈСКОМ ПОСЛОВАЊУ У 2019. ГОДИНИ

Укупан буџет ЈУ Центра за социјални рад у 2019. години је износио 5.781.100,00 КМ што чини 11,72% од укупног буџета Града Бијељина.

Укупан планирани буџет на ПЈТ 0005300 ЈУ Центар за социјални рад износи 1.120.100,00 КМ, а на овој потрошачкој јединици трезора евидентирају се расходи за лична примања запослених, као и материјални трошкови, који су неопходни функционисање Центра.

Планирани буџет на ПЈТ 0005301 Социјална заштита је у 2019. години износио 4.661.000,00 КМ, а на овој потрошачкој јединици трезора се евидентирају расходи по основу исплата основних и проширених права из Закона о социјалној заштити према корисницима ових услуга у Центру за социјални рад Бијељина.

*Остварени приходи*

У 2019. години Центар је остварио приходе у укупном износу од 2.181.740,05 КМ. Властити приходи износе 89.681,11 КМ и односе се на властите приходе Центра, приходе од помоћи у натури од правних лица из земље, приходе по основу преноса имовине од ентитета и приходе за накнаду плате за породиљско одсуство које се рефундира од фонда обавезног социјалног осигурања. Остварени приходи на ПЈТ Социјална заштита износе 2.092.058,94 КМ и односе се на приходе од трансфера Министарства здравља и социјалне заштите Републике Српске за финансирање права на подршку у изједначавању могућности дјеце и омладине са сметњама у развоју у износу од 13.075,74 КМ, финансирање накнаде за личну ивналиднину у износу од 417.700,00 КМ и трансфери Министарства за суфинансирање права на новчану помоћ, додатка за помоћ и његу другог лица и здравствено осигурање у износу од 1.661.283,20 КМ.

*Расходи и издаци*

Укупни расходи у 2019. години износе 6.366.036,42 КМ и већи су за 10,78 % у односу на 2018. годину. Расходи за лична примања запослених, расходи за материјалне трошкове пословања и расходи обрачунског карактера износе 1.197.727,67 КМ и мањи су за 0,65% у односу на 2018. годину, док рахсоди на име дознака корисницима социјалне заштите износе 5.168.308,75 КМ и већи су за 13,80 % у односу на 2018. годину.

Преглед остварених прихода и расхода по потрошачким јединицама трезора приказан је у табели 1.

|  |  |  |  |
| --- | --- | --- | --- |
|  | ПЈТ 00050300 Центар за социјални рад | ПЈТ 00050301 Социјална заштита | УКУПНО |
| Укупно расходи пословања | 1.197.727,67 | 5.168.308,75 | 6.366.036,42 |
| Укупно приходи пословања | 89.681,11 | 2.092.058,94 | 2.181.740,05 |
| Приходи од Града Бијељина | 1.108.046,56 | 3.076.249,81 | 4.184.296,37 |

*Табела 1.*

Слиједи детаљни преглед остварених расхода у односу на 2018. годину по потрошачким јединицама трезора Града Бијељина.

**А) ПЈТ 0005300 ЦЕНТАР ЗА СОЦИЈАЛНИ РАД**



**Б) ПЈТ 0005301 СОЦИЈАЛНА ЗАШТИТА**



**Образложење буџетских позиција:**

**А. ПЈТ 0005300 ЦЕНТАР ЗА СОЦИЈАЛНИ РАД**

* Лична примања

Издаци за лична примања у 2019. години износила су 1.011.804,39 КМ. За бруто плате утрошено је 829.356,99 КМ, бруто накнаде 163.316,83 КМ, расходи за накнаду плата за вријеме боловања 8.880,40 КМ и расходи за отпремнине и једнократне помоћи у износу 10.250,17 КМ. Током 2019. године два радника су отишла у пензију, док су три радника била на породиљском одсуству. Цијена рада у 2019. години је износила 120,00 КМ, висина накнаде за регрес 100,00 КМ а накнада за топли оброк је исплаћивана у висини од 0,75% просјечне мјесечне плате након опорезивања исплаћене раднику у РС за предходну годину за сваки радни дан запосленог.

* Материјални трошкови

Издаци за материјалне трошкове у 2019. години су се смањили у односу на 2018. годину превасходно на комуналним услугама гдје су знато смањени трошкови отпреме поште увођењем курирске службе у Центру. На висину осталих расхода за материјалне трошкове знато је утицао и раст тржишних цијена роба и услуга као и значајно повећање обима пословања. Евидентно је повећање расхода за трошкове електричне енергије, расхода за набавку канцеларијског материјала и трошкова горива.

**Б. ПЈТ 0005301 СОЦИЈАЛНА ЗАШТИТА**

У 2019. години на име трошкова социјалне заштите укупно је утрошено 5.168.308,75 КМ што је више за 13,80% у односу на 2018. годину. Разлог за повећање трошкова поред повећања основице за обрчун висине износа појединачних права коју чини просјечна исплаћена плата након опорезивања у РС за предходну годину је и увођење нових права и евидентно повећање броја кориснка основних и проширених права из Закона о социјалној заштити.

* Новчана помоћ

У 2019. години утрошено је 584.342,64 КМ намјењених за исплату права на новчану помоћ. Овим видом социјалне заштите обухваћено је 528 лица, односно 403 породице. Износ Новчане помоћи се кретао од 128,55 КМ за једночлано домаћинство до 257,10 КМ за домаћинство са 5 и више чланова. Министарство здравља и социјалне заштите учествује са 50 % у финансирању ове врсте социјалних давања. У структури корисника преовлађују једночлана домаћинства.

* Додатак за помоћ и његу другог лица

За додатак за помоћ и његу другог лица у 2019. години укупно је утрошено 2.578.237,40 КМ, што је више за 9,97% у односу на 2018. годину. Број корисника овог права се повећао у односу на 2018. годину за 3,49%, а у 2019. години укупно је ово право користило 2.096 корисника. Износ додатка за помоћ и његу другог лица у 2018. години је повећан за 3,13% и износио је 85,70 КМ за кориснике 2. категорије, односно 171,40 КМ за кориснике 1. категорије. Министарство здравља и социјалне заштите учествује са половином потребних средстава у финансирању овог права.

* Помоћ за оспособљавање за рад

На име права на подршку у издједначавању могућности дјеце и омладине са сметњама у развоју у 2019. години укупно је утрошено 13.075,74 КМ. Право на подршку је користило 22 лица. Ово право финансира Министарство здравља и социјалне заштите у стопроцентном износу.

На име права на заштиту ученичког стандарда у 2019. години укупно је утрошено 10.145,76 КМ, а накнада је исплаћивана за 16 ученика у виду рефундације трошкова коштања мјесечне карте за превоз.

* Једнократне новчане помоћи

Једнократне новчане помоћи најчешће су одобраване у сврху лијечења, набавке лијекова и хране, плаћање трошкова утрошене електричне енергије, набавке огрева и других комуналних услуга. У 2019. години је исплаћена 751 јенократна новчана помоћ а за ово право је укупно утрошено 83.332,50 КМ.

* Породични смјештај

У 2019. години за исплату права на смјештај у хранитељску породицу укупно је утрошено 137.141,96 КМ што је у односу на 2018. годиниу више за 81,58 %. Разлог за повећање трошкова за исплату овог права је повећање основице за обрачун накнаде за рад хранитеља, као и накнаде за издржавање штићеника смјештеног у хранитељску породицу. Износ овог права је дефинисан Правилником о хранитељству који је саставни дио Закона о социјалној заштити. У 2019. години у хранитељским породицама укупно је било смјештено 22 лица.

* Накнада за личну инвалиднину

На основу одлуке Владе РС, о одобрењу пласмана средстава за унапређење положаја лица са инвалидитетом накнадом за личну инвалиднину, Центар за социјални рад је преузео активности око провођења ове одлуке. Током године накнаду је остварило 388 лица, односно 291 пунољетно и 97 малољетних лица за које је укупно утрошено 417.700,00 КМ. Накнада је исплаћивана у појединачном износу од 100,00 КМ. Министарство здравља и социјалне заштите са 100% финансира ово право.

* Помоћ у кући

Укупно утрошена стредства за накнаду за пружање услуга помоћи у кући у 2019. години износе 45.675,10 КМ што је више у односу на планирана средства у износу од 25.000,00 КМ за 82,70 %, односно више за 16,61 % у односу на 2018. годину. Право на помоћ и његу у кући у 2019. години је користило 17 лица а накнада за пружање услуга помоћи у кући се у просјеку кретала у износу од око 224,00 КМ мјесечно.

* Домски смјештај

Планирана средства за трошкове домског смјештаја у 2019. години су износила 390.000,00 КМ. Због повећаног обима оваквог вида заштите наших корисника у 2018. години је утрошено 404.956,20 КМ док је у 2019. години утрошено 497.365,41 КМ што је више за 22,82 %.У домовима је у 2019. години било смјештено 83 лица од којих је 65 пунољетних и 18 малољетних.

* Смјештај у властиту породицу

Планирана средства за исплату права смјештаја у властиту породицу су износила 205.000,00 КМ. За ово проширено право у 2019. години утрошено је 236.045,08 КМ. Разлог за повећану потрошњу средства намјењених за исплату овг права је повећање издвајања према корисницима чија висина зависи од цјене смјештаја у установе социјалне заштите које прописује Министарство здравља и социјалне зраштите РС. Такође, број корисника овог права се повећео за 8,92% у односу на 2018. годину. Овим видом социјалне заштите обухваћено је 171 лице.

* Здравствено осигурање корисника

Планирана средства у 2019. години за здравствено осигурање корисника су износила 210.000,00 КМ. Утрошено је 194.301,58 КМ. Здравственим осигурањем обухваћено је 243 лица. Министарство здравља и социјалне заштите учествује са 50 % у финансирању ове ставке, за кориснике који су остварили право на здравствено осигурање по основу оствареног права на новчану помоћ и права на додатак за помоћ и његу другог лица.

* Стамбено збрињавање

Право на стамбено збрињавање у 2019. години користило је 17 лица. За ове намјене у 2019. години укупно је утрошено 24.630,40 КМ што је више за 56,93% у односу на 2018. годину.

* Помоћ за огрев и одјећу

Овим правом су обухваћени сви корисници новчане помоћи. 341 лице је на име огрева добило у просјеку по 120,00 КМ. За ове намјене у 2019. години је утрошено 44.920,00 КМ.

* Трошкови рада љекаских комисија

Због повећаног броја захтјева за остваривање појединих права из Закона о социјалној заштити евидентно је и повећање обима рада првостепених љекасрких комисија за утврђивање способности лица у поступку утврђивања функционалног стања корисника и комисије за процјену потреба и усмјеравање дјеце и омладине са сметњама у развоју. У 2019. години комисије су укупно обрадиле 1.026 захтјева, а на име накнаде за рад у љекарским комисијама укупно је утрошено 31.541,94 КМ.

* Трошкови отпреме упутница

За трошкове штампања и отпреме упутница у 2019. години утрошено је 50.581,06 КМ. Растом броја корисника расту и трошкови штампања и отпреме поштанских упутница и поред тога што значајан број корисника остварену накнаду прима путем текућих рачуна отворених код комерцијалних банака.

У Бијељини, мај 2020. године

ОБРАЂИВАЧ: ЈУ ЦЕНТАР ЗА СОЦИЈАЛНИ РАД

Б И Ј Е Љ И Н А